
Darabszámlálásra alkalmas 3D nyomtatott ESP32 alapú IoT eszköz fejlesztése

Az automatizálás egyre több területen jelenik meg és teszi egyszerűbbé a munkafolyamatokat.
A mikroelektronika fejlődésével egyre kisebb és olcsóbb mikronkontrollereket tudunk igénybe
venni, ezek gyakran rádiós kapcsolattal is rendelkeznek. Az ilyen mikrokontrollerek adják az
IoT rendszerek alapjait, amivel az adatok gyűjtését és feldolgozását már helyben el tudjuk
végezni, nem kell egy központi vezérlőegység. Az ilyen eszközök fejlesztése során gyakran
több iteráción is átmegy a prototípus, amihez támogatást nyújtanak a 3D nyomtatók a gyors
alkatrészgyártási képességükkel.
Az OTDK dolgozatom célja, egy IoT rendszerbe illeszthető darabszámlálásra alkalmas okos
eszköz tervezése és fejlesztése. Az eszköz a folyamat során a kijelölt tároló dobozban lévő
alkatrészek mennyiségi változását a tömegmérés elvén követi. A tároló doboz RFID
azonosítású matricát kap. A folyamat első lépésében a matrica beolvasásra kerül. Ennek
eredményeképpen az online adatbázisból a termékekhez tartozó adatok rendelkezésre állnak.
Az okos eszköz WiFi kommunikációra képes, ezáltal további IoT eszközökkel képes
kommunikálni, rendszerbe integrálva is. Tápellátása akkumulátorral is megoldható, így akár
külső tápellátás nélkül is üzemeltethető, ezáltal könnyen mobilizálható.
A fejlesztés a mikroelektronikai alkatrészek kiválasztásával és a villamos tervezéssel kezdődött.
Ezt követően a konstrukciós terv készült el, kiemelt figyelmet fordítva a gyárthatóságra. A
munkám során másik célkitűzés, hogy az eszköz környezetbarát módon készüljön el, így a 3D
nyomtatásra esett a választás, így a konstrukciós tervezést ezen gyártási mód sajátosságainak
kellett megfeleltetni. A gyártás és összeszerelés után a célkitűzések mentén a programfejlesztés
következett. A fejlesztési ciklus a hardveres és szoftveres teszteléssel zárult.



